Stopp utsendelsen av Nour Bitar!

Nour Bitar kom til Norge i 2011. Hun har deltatt i introduksjonsprogrammet, har tatt studiespesialisering, og arbeider som tolk på Sandnes Læringssenter. Hun fikk permanent opphold i 2013.

I desember 2018 fikk hun brev om at oppholdstillatelsen ble trukket tilbake. UDI mener hun har gitt uriktige opplysninger da hun kom til Norge. Men Nour Bitar sendte brev til UDI allerede i april 2012 der hun ba om å få komme til nytt intervju, for hun hadde flere opplysninger hun ville gi. Hun kontaktet også advokat i Oslo og ga ham denne informasjonen som han skulle formidle. Dette ble aldri fulgt opp av UDI.

Nå blir oppholdstillatelsen trukket fordi UDI mener Nour Bitar har holdt tilbake vesentlig informasjon. UDI mener og at barnet hennes på fem år, som er norsk statsborger, kan holde kontakten med moren via Skype.

Nour Bitar må forlate Norge og Schengen-området innen 25. februar, og har fått to års innreiseforbud. Rogaland SV reagerer sterkt på at UDI vil skille mor og barn, og krever at Nour Bitar får bli i Norge.

*Vedtatt av årsmøtet i Rogaland SV 15. -16. februar 2020.*